הארי פוטר והנסיך חצוי-הדם

לפני הוגוורטס

לאחר שבספר הקודם נחשף הלורד וולדמורט לציבור הקוסמים הרחב, וחודשה פעילותם של אוכלי המוות בפיקודו, הולך מספר פשעיהם של אוכלי המוות וגדל מיום ליום, וחלקם אף מגיעים לתודעתו של עולם המוגלגים. עקב מצב החירום, הטלת ספק ביכולותיו, והאירועים אשר קדמו בספר החמישי בהן עמד בראש המכחישים את שובו של הלורד וולדמורט, אולץ קורנליוס פאדג' להתפטר מתפקידו כשר הקסמים, והוחלף על ידי רופוס סקרימג'ר, ראש מחלקת ההילאים בתפקידו הקודם.
בינתיים, וולדמורט בוחר בדראקו מאלפוי לבצע עבורו מטלה קשה. אמו של דראקו, נרקיסה, מגיעה יחד עם אחותה, בלטריקס לסטריינג' (על-אף התנגדותה) אל מבוא ספינר, שם מתגורר סוורוס סנייפ. בלטריקס מאשימה אותו בבגידה בוולדמורט וסנייפ, מצדו, טוען כי היה תמיד תומך נאמן ללורד וולדמורט. סנייפ מגלה שוולדמורט נתן את הסכמתו (ב-1981) לכך שסנייפ יילמד בהוגוורטס, וכך הפך לסוכן כפול, לנוחיות שני הצדדים. נרקיסה משכנעת את סנייפ להישבע בנדר הכובל (נדר שסובלים קשות אם אין מקיימים אותו הרי - "ישנם דברים קשים יותר מהמוות"), לפיו על סנייפ לעשות כל שביכולתו על-מנת להגן על דראקו ולעזור לו לבצע את המשימה, ובמקרה שלא יבצע אותה - לבצעה במקומו.
ביוזמת אלבוס דמבלדור נלקח הארי להתגורר בבית חברו רון, שם יהיה מוגן, כשאליו מצטרפת חברתם של השניים - הרמיוני. בנוסף, דמבלדור מבקש מהארי לשכנע את הוראס סלגהורן, מורה מהעבר שיצא לגמלאות, ללמד בהוגוורטס. סלאגהורן משתכנע בעזרת תושייתו הרבה של הארי, ומסכים ללמד בבית הספר. בכך מנצל דמבלדור את העובדה שלסלאגהורן יש נטייה להתפתות ליצור קשר עם ידוענים ברי השפעה למען רווחתו האישית (הארי נחשב לידוען בשל סיפור חייו והוריו). סלגהורן אף מקים מועדון, לו הוא קורא בשם "מועדון הסלג-סלבז" (באנגלית: The Slug Club) ובו הוא מאגד את כל חביביו הידוענים.
ב"מחילה", הארי גם מתוודע לעובדה כי ביל, האח הבכור במשפחת וויזלי, ופלר, המתמודדת מטעם בית הספר בובאטון בטורניר הקוסמים המשולש (בספר הרביעי בסדרה), התארסו, ומתעתדים להתחתן בקיץ הבא. גברת וויזלי אינה מחבבת את פלר, מה שגורם לה לבקר את פלר ללא הרף, ופלר מצידה אינה נפגעת או לוקחת ללב את הערותיה של חמותה לעתיד.
הארי נוסע לסמטת דיאגון כדי לראות את החנות של אחיו הגדולים של רון, פרד וג'ורג', אך יוצא משם כשהוא מזהה את יריבו, דראקו מאלפוי, ומחליט לעקוב אחרי מאלפוי. דראקו הולך לסמטה האפלה, סמטת נוקטורן, שם הולך לחנות בורגין וברקס, ומבקש מהמוכר שיתקן פריט לא ברור.

תחילת השנה

בזמן הנסיעה להוגוורטס רון והרמיוני לא נמצאים עם הארי משום שיש להם עניינים של מדריכים. הארי נוסע עם חבריו נוויל לונגבוטום ולונה לאבגוד. בדרך הוא עוזב באמצע, כיוון ששומע את תכנוניו של מאלפוי אשר משתק אותו והארי משתחרר על ידי בת דודתו של מאלפוי נימפדורה טונקס, אשר עצובה בגלל שלופין לא מתאהב בה והארי חושב שהיא התאהבה בסיריוס בלק.
בתחילת השנה, מגלים הארי, רון והרמיוני כי סלגהורן יהיה בעצם המורה לשיקויים. את משרת המורה להתגוננות מפני כוחות האופל ימלא סוורוס סנייפ. הארי ורון מגלים כי הם יכולים ללמוד שיקויים על אף שלא קיבלו ציון קס"מ בבגרות בשיקויים (סלגהורן מלמד גם תלמידים שלא קבלו ציון קס"מ בבגרויות) והתחילו ללמוד אצל סלגהורן באמצעות ספרים משומשים וציוד של בית הספר. הארי מקבל ספר מלא בהערות הרשומות בכתב-יד, והארי מגלה כי ההערות מסייעות לו מאוד ברקיחת השיקויים ואף בשאלות תאורטיות. הוא הופך לתלמיד המצטיין ולחביב המורה. על הספר חתום "הנסיך חצוי-הדם", אשר זהותו נותרת עלומה. בעקבות הצטיינותו מעניק סלגהורן כפרס להארי באחד השיעורים בקבוק קטן מלא בפליקיס פליציס - שיקוי המזל.

הזכרונות מוולדמורט

על-פי הבטחתו של דמבלדור, הארי מתחיל לקבל שיעורים פרטיים, בהם מתעמקים דמבלדור והארי בעברו של וולדמורט.
מזיכרונות שאסף דמבלדור, מתגלה כי וולדמורט היה בן למכשפה ממשפחת גונט, מרופי, הנצר הישיר והאחרון של שושלת סלית'רין ולמוגל בשם טום רידל. ואנדרולו גונט כל הזמן העליב אותה בגלל שהייתה מאוהבת במוגל, בניגוד למסורת המשפחתית שלה. יום אחד תקפו ואנדרולו ובנו, מורפין גונט מוגלגים. כתוצאה מכך, הם נכנסו לכלא. מרופי ניצלה את ההזדמנות כדי לתת לטום שיקוי אהבה. ואנדרולו היה הראשון לצאת מהכלא, אך כשגילה שביתו נטשה אותו, מת מההלם. טום רידל נטש את אשתו כשהפסיקה לתת לו שיקוי אהבה כשהייתה עוד בהריון.
אחרי שוולדמורט הנולד בשם טום ואנדרולו רידל הבן של מרופי גונט נפטרה אימו והוא נלקח לבית יתומים, שם הוא מענה ילדים וכופה את דעתו, ובכלל נחשב לילד מוזר. הוא גם נוהג להתעלל בילדים ולגנוב מהם חפצים. דמבלדור נשלח לקחת את רידל הצעיר להוגוורטס, ושם הוא הופך לחביב כל המורים, פרט לדמבלדור.
אחר כך הסתבר להארי כי רידל רצח בתור נער את אביו, ושינה את זכרונו של דודו מורפין (על מנת שיחשוב שרצח אותו). הנאשם באמת היה מורפין בעולם הקוסמים. בעולם המוגלגים הנאשם היה פרנק ברייס, גנן המשפחה.
בנוסף לכך נודע להארי כי וולדמורט מגלה במהלך שנות לימודיו אצל מי נותרו שני אוצרות שהיו שייכים בעבר לשניים ממייסדי הוגוורטס. בזיכרון אחר, נראה רידל שואל את סלגהורן מהו הורקרוקס, ואת החדר מתמלא בעשן לבן, מה שמתפרש כשינוי זיכרון שביצע סלגהורן. דמבלדור מטיל על הארי למצוא את הזיכרון האמיתי. הארי מנסה מספר פעמים לשכנע את סלגהורן לתת לו את הזיכרון המקורי, אולם סלגהורן מסרב בכל תוקף.
חפציבה סמית' הייתה צאצאית של הלגה הפלפאף. היא הייתה בקשר טוב עם טום רידל הבן אבל הורעלה על ידו לאחר שרצה לקבל את הספל והקמע שהיו ברשותה והיו שייכים לשניים ממייסדי הוגוורטס.

המשך השנה

בסופו של ביקור בהוגסמיד, בדרך חזרה להוגוורטס, שחקנית הקווידיץ' קייטי בל וחברתה מתווכחות על חבילה שקיבלה בל בשירותי הפונדק "שלושת המטאטאים" והייתה אמורה למסור למישהו בהוגוורטס. במהלך הריב נפתחת הקופסה ובל נוגעת בתכולתה - ענק מקולל. היא מתחילה לרחף בכאב, צורחת ולאחר מכן מאבדת את ההכרה. בעקבות כך היא נלקחת לביה"ח. עם שובה להוגוורטס מביה"ח, מספר חודשים אחר כך, היא טוענת שהיא לא זוכרת מי הטיל עליה את הקללה ולמי נאמר לה להעביר את החבילה. האירוע מעצים את חשדו של הארי במאלפוי, אשר נעלם לפרקי זמן ארוכים ממפת הקונדסאים (אותה מקפיד הארי לבדוק בתכיפות רבה).
בשנתו השישית מתמנה הארי לקפטן קבוצת הקווידיץ' של גריפינדור, ומכניס אליה את רון ואת ג'יני. לאחר אחד האימונים, רבים ג'יני ורון על יחסיה של ג'יני עם דין תומאס, וג'יני מטיחה ברון שהוא לא יכול לומר לה עם מי לצאת. לפני המשחק הראשון של העונה, על מנת לעודד את רוחו של רון הסובל מחוסר ביטחון עצמי במשחקים, הארי מעמיד פנים שהוא נתן לרון מהפליקס פליציס - שיקוי המזל. הרמיוני נזעמת, כיוון שזה בניגוד לחוקים. לאחר הניצחון המוחץ במשחק הארי מגלה להם שכלל לא מזג לרון מהשיקוי, ורון הצליח במשחק בכוחות עצמו בלבד. בכך מקוה הארי להפשיר את מערכת היחסים בין רון להרמיוני, אשר בזמן האחרון אינם מסתדרים כל כך. לרוע המזל, מיד לאחר הניצחון, רון מתנשק עם לבנדר בראון בחדר המועדון לעיני כולם. המצב החדש מוביל לנתק ביחסים בין הרמיוני לרון.
לאחר מכן, ביום הולדתו השבע-עשרה של רון, הוא אוכל ממתקים שהיו שייכים בעצם להארי והיו מלאים בשיקוי אהבה, שנועד למשוך את הארי לתלמידה בשם רומילדה ויין. רון מתאהב ברומילדה והארי לוקח אותו למשרדו של פרופסור סלגהורן כדי שהפרופסור ייתן לו שיקוי נגד. לאחר שרון שותה את השיקוי וחוזר לעצמו, סלגהורן מציע לשתות לחיי רון ופותח בקבוק יין-דבש שקיבל במתנה, אבל מתברר שהיין הכיל רעל ורון נמצא בסכנת חיים. הוא ניצל במהרה, על ידי תושייתו של הארי שנזכר בהערה הכתובה בשולי הספר של הנסיך חצוי הדם. גם אירוע זה מגביר את חשדו של הארי שהיין לא מצא את דרכו לידיים הנכונות, והיה מיועד לאדם אחר. בעקבות המאורע, הרמיוני משלימה עם רון.
הארי שולח את גמדוני הבית דובי וקריצ'ר למצוא את מאלפוי שנעלם לפרקי זמן ארוכים. הארי מגלה שמאלפוי נעלם לחדר הנחיצות, אם כי זה לא נפתח לבקשתו של הארי.
באחד הערבים שיושבים רון, הארי והרמיוני בחדר המועדון מציע רון להארי ליטול משיקוי הפליקס פליציס על מנת לקבל מסלגהורן את הזיכרון. הארי נוטל את השיקוי ופונה להלוויתו של הרעגוג, עכביש-הענק של האגריד. בדרכו הוא פוגש בסלגהורן, ובסוף ההלוויה (בה נכחו שלושתם בלבד) סלגהורן מסכים לתת לו את הזיכרון. הארי הולך לדמבלדור ומודיע שהזיכרון בידיו. באותו ערב ג'יני גם נפרדת מדין, ורון נפרד מלבנדר. לאחר משחק הקווידיץ' האחרון בעונה, בו משחקת ג'יני כמחפשת עקב עונש שהוטל על הארי, הארי וג'יני מתנשקים ויוצאים ביחד.

ההורקרוקס

הארי ודמבלדור צופים בזיכרון שהושג מסלגהורן, והארי למד כי הורקרוקס הוא למעשה פריט כלשהו שבתוכו יכול קוסם להצפין חלק מנשמתו, וכך להמשיך לחיות במובן מסוים גם לאחר מוות רגיל. פיצול הנשמה לצורך הכנת ההורקרוקס יכול להתבצע רק באמצעות רצח (ככל שקוסם יוצר יותר הורקרוקסים, הוא הופך לפחות אנושי). משיחתם של רידל וסלגהורן, מגיעים דמבלדור והארי למסקנה שוולדמורט יצר שישה הורקרוקסים (ופיצל את נשמתו ל-7 חלקים, אחד מהם טמון בו). הארי ודמבלדור מגיעים למסקנה שאחד מן ההורקרוקסים הנו יומנו של טום רידל, אשר הושמד על ידי הארי 4 שנים קודם לכן. ההורקרוקסים הנוספים, לדעתם, הם נגיני, הנחש של וולדמורט; ושני פריטים הקשורים במייסדי הוגוורטס - גביע של הפלפאף ותליון של סלית'רין. דמבלדור מגלה להארי כי הוא השמיד הורקרוקס בדמות טבעת, שהייתה שייכת לסבו של וולדמורט מצד אמו, ומכאן נובע שנותר רק הורקרוקס אחד, שאין להם מידע עליו. דמבלדור מבטיח להארי שאם ימצא עוד הורקרוקס, הארי יוכל לבוא איתו להשמיד אותו.
דמבלדור קורא להארי לבוא איתו למצוא את אחד ההורקרוקסים, שנמצא במערה בעיירה על חוף הים, היכן שוולדמורט התעלל בעבר בילדים מבית-היתומים. לפני יציאתם, מבקש הארי מחברי צבא דמבלדור הנאמנים רון, הרמיוני, ג'יני, נוויל ולונה להשגיח על מאלפוי ומעשיו. הוא אף מעניק להם את כל מה שנותר לו משיקוי הפליקס פליציס משום שיש לו חשד שמאלפוי יבצע דבר מה מסוכן הלילה, ודמבלדור לא יהיה בטירה. ואכן, בזכות השיקוי כמעט אף אחד מחברי צבא דמבלדור לא נפצע במהלך הערב.
דמבלדור והארי מגיעים למערה קטנה, מלאה במים, שבמרכזה ניצב אי ועליו קערה גדולה מלאה בשיקוי כלשהו. על הסירה, בדרכם לאי, מזהיר דמבלדור את הארי כי במים נמצאים חייז"לים - גופות מכושפות. בהגיעם לאי, דמבלדור שותה את השיקוי ומתחיל להתעוות ולהתייסר. הארי משקה אותו במי המערה על מנת להקל על ייסוריו - ומעיר בכך את החייז"לים הנמצאים בהם. הם יוצאים מהמערה בקושי, כשהתליון של סלית'רין בידיהם.
מחוף הים מגיעים דמבלדור והארי להוגסמיד, שם הם מבחינים באות האפל מעל הוגוורטס. מאדאם רוזמרטה מגיעה ומציעה להם מטאטאים על מנת שיוכלו להגיע במהירות להוגוורטס.

הקרב במגדל האסטרונומיה

בהגיעם למגדל האסטרונומיה, מתחבא הארי (בפקודת דמבלדור) מתחת לגלימת ההיעלמות ומשותק על ידי דמבלדור. מאלפוי עולה לגג ומתפתחת שיחה בינו לבין דמבלדור. במהלך השיחה מתגלים דברים רבים: מאלפוי קנה את המחרוזת המקוללת מהחנות "בורגין וברקס" והטיל קללת אימפריוס על מאדאם רוזמרטה. הוא הורה למאדאם רוזמרטה להטיל קללת אימפריוס על קייטי בל, ולהורות לה לתת את המחרוזת לדמבלדור. אחר כך מתגלה כי גם יין הרעל ששתה רון היה מיועד להגיע לדמבלדור. בסופו של דבר מספר מאלפוי כי וולדמורט הטיל עליו את המשימה להרוג את דמבלדור. לאחר מכן מספר מאלפוי כי אוכלי המוות אכן נמצאים בהוגוורטס, אך איש לא מת והסימן האפל נועד למשוך את דמבלדור למגדל האסטרונומיה. מאלפוי מוסיף ומספר כי הוא עמל שנה שלמה על תיקון ארונית היעלמות שממוקמת בחדר הנחיצות, וחובלה על ידי רוח הרפאים פיבס באשמתו של ניק כמעט בלי-ראש ("הארי פוטר וחדר הסודות" עמודים 137 - 138), כניסה לארונית זו מובילה לארונית זהה שנמכרה בחנות "בורגין וברקס". דרך המעבר בין הארוניות הזהות הצליחו אוכלי המוות לחדור לבית הספר.
למגדל האסטרונומיה עולים ארבעה אוכלי מוות והם: אמיקוס ואלקטו קארו, פנריר גרייבק ודוחולוב והם מאיצים במאלפוי להרוג את דמבלדור אך לבסוף סנייפ גם עולה לשם והוא זה שהורג את דמבלדור באמצעות קללת "אבדה קדברה" למרות תחינתו של דמבלדור – "סוורוס, אנא ממך". דמבלדור מתמוטט אחורה וצונח מראש המגדל אל מותו.
אמיקוס, אלקטו, גרייבק, דוחולוב, מאלפוי וסנייפ שבים ויורדים מהמגדל ונאבקים נגד התלמידים חברי צ"ד וחלק מאנשי מסדר עוף החול עד שלבסוף הם נמלטים מבית הספר כשאליהם מצטרף אוכל מוות נוסף – ת'ורפין ראול.
הארי מתחיל לרדוף אחרי סנייפ מתוך רצון לנקום, אך לא מצליח להגיע אליו. הארי מחליט לקלל אותו באחת הקללות הרשומות בספרו של הנסיך חצוי הדם, וסנייפ צועק לעברו "איך אתה מעז להשתמש בקסמי שלי?" ובכך חושף את זהותו של הנסיך חצוי הדם. לבסוף סנייפ ודראקו מצליחים לברוח.

סוף השנה

הארי רואה שבקתתו של האגריד נשרפה על ידי ת'ורפין ראול, ופונה יחד עם האגריד לכיוון הטירה. הוא מספר לו על מותו של דמבלדור ובהגיעם לטירה מתגלה כי פנריר גרייבק - אוכל מוות הידוע באכזריותו כאדם זאב, נשך את ביל ויזלי - אחיו של רון, ופניו הושחתו. למרבה המזל לא היה זה ליל ירח מלא, ולכן נשיכה זו לא הפכה את ביל עצמו לאדם זאב שלם, אלא רק גרמה לו לחיבה לא מוסברת לסטייקים נוטפי דם, כתוצאה כנראה מהזיהום בדמו. הארי מגלה שכמעט כל חברי המסדר וצ"ד לא נפצעו, מלבד ביל וויזלי, נוויל לונגבוטום ופרופסור פליטיק, אולם כולם החלימו בקלות. גם לאוכלי המוות נגרמו פגיעות, וגיבון - אחד מאוכלי המוות אף נהרג על ידי קללה שהטיל ת'ורפין ראול לכיוונו של רמוס לופין. הארי מספר לכולם שסנייפ הוא זה שהרג את דמבלדור. כולם מתקשים להאמין ומבכים את אמונו הבלתי מוגבל של דמבלדור בסנייפ.
בעקבות המאורעות, רמוס לופין מסכים לצאת עם נימפדורה טונקס, חברה במסדר עוף החול. עד עתה, הוא סירב לכך בטענו שזה מסוכן בעבורה לחיות לצד איש זאב. אולם כאשר הוא רואה שפלר עדיין אוהבת את ביל, למרות פניו שהושחתו, הוא נעתר לבקשותיה של טונקס. במעמד זה גברת וויזלי ופלר גם מתפייסות.
תוך זמן קצר נערכת הלוויתו של דמבלדור במדשאות הוגוורטס ובסופה מודיע הארי לג'יני שאינם יכולים להמשיך לצאת יחד כי כל עוד יהיו יחד וולדמורט עלול להישתמש בג'יני כדי להגיע להארי, והם נפרדים. במסגרת הלוויה עורכים הקנטאורים ובני-הים מפגני כבוד. בסיום הלוויתו פונים התלמידים להתארגן לנסיעה בחזרה הביתה והרמיוני מספרת להארי כי היא גילתה על כך ששם משפחתה של אימו של סנייפ הוא פרינס (באנגלית Prince, משמע נסיך) ואביו הוא מוגל, ולכן החליט סנייפ לקרוא לעצמו הנסיך חצוי הדם.
לאחר מותו של דמבלדור גילה הארי פתק בתוך התליון, במקום בו הייתה אמורה להיות תמונה. הפתק הוא למעשה מכתב החושף כי התליון הוא לא ההורקרוקס המקורי אלא זיוף, ושההורקרוקס המקורי נגנב על ידי כותב הפתק - רא"ב, ובכוונתו של הגנב להשמיד את ההורוקרוקס.
לפני הנסיעה בחזרה ללונדון מחליט הארי לשוב אל משפחת דרסלי עד יום הולדתו (31 ביולי) ולאחר מכן לנסוע לביתו של רון על מנת להשתתף בחתונתם של ביל ופלר, ולאחר החתונה להמשיך לחפש אחר ההורוקרוקסים של וולדמורט כדי להשמידם ולבסוף להתמודד מול וולדמורט עצמו.